JY LEES NOU Veldfeite: Ek is nié vandag op jóú spyskaart nie!
Dit lyk dalk asof die meeste diere in die algemeen 'n lekker lewe het. Rooibokkies staan die grootste deel van die dag op 'n vlaktetjie en kuier terwyl leeus in die skaduwee dut... Watwou, diere werk hárd om te oorleef.
Daarteenoor moet prooidiere ook hard werk om onbespeurbaar te bly en ander kere moet hulle laat spaander om van die gevaar af weg te kom.
'n Skilpad se harde dop is 'n goeie voorbeeld van beskerming. Die patrone kamoefleer die skilpad in sy omgewing. En die dop is bykans ondeurdringbaar. 'n Skilpaddop is beenagtig – dis basies 'n aangepaste ribbekas met 'n beenplaat bo-oor. Dit beskerm ook vir Skillie teen die elemente soos die bloedige Bosveldse son.
Maar doen dié wapenrusting altyd die ding?
Ek het al gesien hoe vang 'n jong gevlekte hiëna 'n jong bergskilpad in die Noordelike Tuli-wildreservaat in Botswana. Dit het eers gelyk asof die skilpad se doppie geklink is, maar hoe langer ek die petalje dopgehou het, hoe meer kon ek sien dis nie die geval nie.
Die hiëna het beslis die dop beskadig, maar dit het gelyk asof dit net aan die rande is. Die kern van die skilpad se lyf was steeds ongedeerd – en dit teen die sterkste kake in die natuur! Die skilpad het bly lewe en hiëna se kind moes die aftog blaas. Die hiëna het báie energie vermors sonder enige beloning. Ek twyfel of hy weer 'n skilpad sal probeer vreet. Hy het sekerlik dié les geleer: As iets te goed lyk om waar te wees, is dit waarskynlik!